CELEX: 62018TO0630
Language: sk
Date: 2019-05-23 00:00:00
Title: Uznesenie predsedu Všeobecného súdu (prvá komora) z 23. mája 2019.#OP proti Európskej komisii.#Právna pomoc – Žiadosť predložená pred podaním žaloby – Ekonomická situácia – Nedostatočné informácie a doklady – Zamietnutie žiadosti.#Vec T-630/18 AJ.

UZNESENIE PREDSEDNÍČKY PRVEJ KOMORY VŠEOBECNÉHO SÚDU
      z 23. mája 2019 (
            *1
         )
      „Právna pomoc – Žiadosť predložená pred podaním žaloby – Ekonomická situácia – Nedostatočné informácie a doklady – Zamietnutie žiadosti“
      Vo veci T‑630/18 AJ,
      
         OP,
      
      žiadateľka,
      proti
      
         Európskej komisii, v zastúpení: R. Lyal, L. Mantl a B. Conte, splnomocnení zástupcovia,
      druhý účastník konania,
      ktorej predmetom je žiadosť o poskytnutie právnej pomoci podľa článku 147 Rokovacieho poriadku Všeobecného súdu,
      PREDSEDNÍČKA PRVEJ KOMORY VŠEOBECNÉHO SÚDU
      vydala toto
      
         Uznesenie
      
      
         Žiadosť a konanie
      
      
               1
            
            
               Žiadateľka OP návrhom doručeným do kancelárie Všeobecného súdu 24. októbra 2018 žiadala, aby jej bola priznaná právna pomoc podľa článku 147 Rokovacieho poriadku Všeobecného súdu na predloženie žaloby, ktorou sa na jednej strane navrhne vyhlásenie neplatnosti implicitného rozhodnutia Európskej komisie o zamietnutí prístupu k dokumentom týkajúcim sa administratívnych opatrení prijatých v období medzi zápisom do registra Ares(2015)2298835 z 5. júna 2015, a zápisom do registra Ares(2015)3272640 z 5. augusta 2015, ktoré sa týkajú žiadateľky a jej sťažnosti podanej na základe článku 22 nariadenia Rady (ES) č. 58/2003 z 19. decembra 2002, ktoré stanovuje štatút výkonných orgánov, ktorým majú byť zverené niektoré úlohy v rámci riadenia programov Spoločenstva (Ú. v. ES L 11, 2003, s. 1; Mim. vyd. 01/004, s. 235), a ktorou sa na druhej strane navrhne nariadenie predbežného opatrenia, ktorým sa Komisii uloží povinnosť bezodkladne poskytnúť prístup k týmto dokumentom.
            
         
               2
            
            
               Listom z 22. novembra 2018 bola Komisia vyzvaná, aby predložila svoje písomné pripomienky k žiadosti o poskytnutie právnej pomoci podanej žiadateľkou.
            
         
               3
            
            
               Komisia vo svojich pripomienkach doručených do kancelárie Všeobecného súdu 10. decembra 2018 v súlade s článkom 148 ods. 1 rokovacieho poriadku navrhla, aby sa žiadosť o poskytnutie právnej pomoci zamietla.
            
         
         Právny stav
      
      
               4
            
            
               Podľa článku 146 ods. 1 a 2 rokovacieho poriadku poskytnutie právnej pomoci podlieha dvojitej podmienke, a to na jednej strane tým, že žiadateľka vzhľadom na svoju ekonomickú situáciu nie je schopná úplne alebo čiastočne znášať výdavky spojené s právnou pomocou a zastúpením v konaní na Všeobecnom súde, a na druhej strane tým, že jej žaloba nie je zjavne neprípustná alebo zjavne bez akéhokoľvek právneho základu.
            
         
               5
            
            
               Pokiaľ ide o podmienku týkajúcu sa príjmov, článok 147 ods. 3 rokovacieho poriadku stanovuje, že k žiadosti o poskytnutie právnej pomoci sa prikladajú všetky informácie a doklady, ktoré umožňujú posúdiť ekonomickú situáciu žiadateľky, najmä potvrdenie príslušného vnútroštátneho orgánu o jej ekonomickej situácii. Táto požiadavka je navyše jasne uvedená vo formulári žiadosti o poskytnutie právnej pomoci.
            
         
               6
            
            
               V prejednávanej veci pozostáva akt, ktorým žiadateľka svoju žiadosť o poskytnutie právnej pomoci podala, z niekoľkých dokumentov, konkrétne zo sprievodného listu z 12. októbra 2018, v ktorom stručne uvádza predmet svojich návrhov. K tomuto listu prikladá ako prílohu 1 dvadsaťstranové zhrnutie predmetu žaloby o vyhlásenie neplatnosti a návrhu na nariadenie predbežného opatrenia, v súvislosti s ktorými žiada o poskytnutie právnej pomoci, spolu s priloženými dokumentmi, ako prílohu 2 formulár žiadosti o poskytnutie právnej pomoci (ďalej len „formulár“) spolu s priloženými dokumentmi, a ako prílohu 3 návrh na vylúčenie niektorých členov Všeobecného súdu.
            
         
               7
            
            
               Na úvod treba poznamenať, že pokiaľ ide o formulár, tento nebol žiadateľkou vyplnený úplne. Treba totiž konštatovať, že žiadateľka nevyplnila žiadne z políčok troch stĺpcov tabuľky týkajúcej sa „príjmov“, ktorá je uvedená vo formulári v časti týkajúcej sa „ekonomickej situácie žiadateľa“ (ďalej len „tabuľka príjmy“). Pripomína sa, že tieto tri stĺpce sa vzťahujú v uvedenom poradí na príjmy žiadateľky, jej manžela/manželky alebo druha/družky a inej osoby obvykle žijúcej v jej domácnosti (dieťaťa alebo závislej osoby).
            
         
               8
            
            
               Platí, že podľa ustanovení článku 147 ods. 2 rokovacieho poriadku sa musí žiadosť o právnu pomoc vyhotoviť na formulári uverejnenom v Úradnom vestníku Európskej únie a že žiadosť o poskytnutie právnej pomoci, ktorá nie je na tomto formulári, sa nezohľadní. Okrem toho je žiadateľka na konci formulára vyzvaná, aby svoju žiadosť podpísala a datovala, pričom „čestne vyhlasuj[e], že informácie uvedené v tejto žiadosti o poskytnutia právnej pomoci sú pravdivé“. Preto ak je formulár vyplnený neúplne, ako v tomto prípade, môže byť žiadosť o právnu pomoc zamietnutá ako neprípustná.
            
         
               9
            
            
               Pokiaľ však ide prinajmenšom o vlastné príjmy žiadateľky, z „doplňujúceho čestného vyhlásenia o výdavkoch a príjmoch [žiadateľky] na pokrytie nákladov na živobytie“, ktoré je datované 12. októbra 2018 a pripojené k formuláru ako príloha 5 (ďalej len „doplňujúce vyhlásenie“), však vyplýva, že žiadateľka tvrdí, že nemá žiaden zdroj príjmov, a uvádza rôzne informácie o svojej ekonomickej situácii a o podmienkach, za akých pokrýva náklady na svoje živobytie. Treba poznamenať, že tieto informácie sa čiastočne prekrývajú s údajmi, ktorých uvedenie sa vyžaduje v prvom stĺpci tabuľky „príjmy“.
            
         
               10
            
            
               Preto sa treba domnievať, že žiadateľka v súvislosti s jej ekonomickou situáciou tvrdí, že pokiaľ ide o jej vlastné príjmy, nemá žiaden zdroj osobných príjmov, a že podľa pokynu uvedeného v poznámke pod čiarou na strane 4 formulára chce v doplňujúcom vyhlásení vysvetliť, ako pokrýva náklady na svoje živobytie.
            
         
               11
            
            
               V prvom rade, pokiaľ ide o preskúmanie ekonomickej situácie žiadateľky, ako vyplýva z ustanovení článku 147 ods. 3 rokovacieho poriadku, informácie a doklady priložené k žiadosti o poskytnutie právnej pomoci musia umožňovať posúdiť, či žiadateľka vzhľadom na svoju ekonomickú situáciu nie je schopná úplne alebo čiastočne znášať výdavky spojené s právnou pomocou a zastúpením v konaní na Všeobecnom súde. Takéto posúdenie si nevyhnutne vyžaduje, aby žiadateľka predložila informácie a doklady s dátumom dostatočne blízkym dátumu, kedy bola žiadosť podaná, aby sa dali objektívne posúdiť jej finančné schopnosti uvedené výdavky znášať. Ďalej sa vo formulári v oddiele „príjmy“ konkrétne uvádza, že „ak sa v čase podania… žiadosti… príjmy nezmenili od predchádzajúceho roka, prihliada sa na zdroje,… oznám[ené] vnútroštátnym orgánom pre obdobie od 1. januára do 31. decembra predchádzajúceho roka“ a že „ak sa… finančná situácia zmenila, prihliada sa na… súčasné príjmy, a to od 1. januára tohto roka do dátumu podania… žiadosti“.
            
         
               12
            
            
               V tomto prípade však žiadateľka po prvé tvrdí, „že dokument [žiadosť o poskytnutie právnej pomoci] je úplný, lebo na základe tých istých informácií a dokumentov [jej bola] právna pomoc poskytnutá vo veciach [dôverné] (
                     1
                  ) a T‑478/16 AJ“. K svojej žiadosti tak prikladá ako prílohu 1 doklad o príjmoch za rok 2015 a v prílohe 2 list od Deutscher Akademischer Austauschdienst (referát výmenných študijných pobytov nemeckých univerzít) potvrdzujúci, že do 31. januára 2016 poberala štipendium. Hoci tieto dokumenty mohli byť, ako tiež rozhodol Všeobecný súd, relevantné s ohľadom na predmetné obdobie a dátum podania žiadosti o poskytnutie právnej pomoci vo veciach, ktoré boli ukončené uzneseniami [dôverné] a zo 16. februára 2017, OP/Komisia (T‑478/16 AJ, neuverejnené), pokiaľ išlo o posúdenie finančných schopností žiadateľky v tom čase, v prejednávanej veci to tak nemôže byť. Žiadosť o poskytnutie právnej pomoci totiž bola podaná v októbri 2018, takmer tri roky po vyhotovení uvedených dokumentov. Ako však výslovne vyplýva z pokynov uvedených vo formulári v oddiele „príjmy“, ktoré sú pripomenuté v bode 11 vyššie, žiadateľka mala predložiť informácie o svojich príjmoch za rok 2017, prípadne za rok 2018 (ďalej len „príslušné obdobie“).
            
         
               13
            
            
               Po druhé ani výpis z bankového účtu, ktorý žiadateľka mala v Sparda‑Bank Baden‑Württemberg eG, z 22. júna 2017 a list, ktorý tejto banke zaslala 26. júna 2017, aby namietala proti zrušeniu jej účtu, ani rozhodnutie Sozialgericht Köln (Súd pre sociálne veci Kolín, Nemecko) z 9. februára 2018 o priznaní právnej pomoci, ani doklad o náhrade trov konania zo 17. júla 2017 od Amtsgericht Esslingen (Okresný súd Esslingen, Nemecko), ani doklad z júna 2017 o žiadosti spolkovej krajiny Bádensko‑Württembersko (Nemecko) o vrátenie peňažných plnení od žiadateľky, ani doklad o seminári od 19. do 23. apríla 2015, ani potvrdenie o pracovnom čase žiadateľky na univerzite v Tübingene (Nemecko) od 19. do 25. apríla 2015, ktoré sú pripojené k formuláru ako prílohy 3, 4 a 5a až 5d, neumožňujú zistiť príjmy žiadateľky počas príslušného obdobia, aby sa vyhodnotila jej ekonomická situácia a aby sa tak posúdila jej schopnosť znášať trovy konania.
            
         
               14
            
            
               Po tretie žiadateľka v doplňujúcom vyhlásení najprv uvádza, že pôsobí ako akademická poradkyňa spolkovej krajiny Bádensko‑Württembersko, za čo však od roku 2015 nedostáva žiadne finančné protiplnenie z dôvodu ešte stále prebiehajúcich súdnych sporov medzi ňou a univerzitou v Tübingene, a ďalej že vykonáva honorárnu činnosť a pôsobí ako hosťujúca vedkyňa v medzinárodných orgánoch, za čo nedostáva žiadnu odmenu. Následne spresňuje, že náklady na jej živobytie sú pokryté z náhrady výdavkov, ktoré vynaložila v rámci súdnych konaní. Nakoniec uvádza, že nemá bankový účet a že z dôvodu súdnych výdavkov, ktoré musí znášať, pre príslušné obdobie neexistujú žiadne daňové priznania.
            
         
               15
            
            
               Tieto informácie uvedené v doplňujúcom vyhlásení sú mimoriadne strohé, prípadne protichodné.
            
         
               16
            
            
               V prvom rade, pokiaľ ide o tvrdenia o príjmoch pochádzajúcich z náhrady súdnych výdavkov, je nutné konštatovať, že tieto sú jednorazovými udalosťami, ktoré súvisia so súdnymi konaniami, takže sa z nich nedá zistiť, akým spôsobom je žiadateľka vzhľadom na chýbajúci zdroj príjmov schopná pokrývať náklady na jej najzákladnejšie živobytie, a to najmä na potraviny, šatstvo a bývanie. Ako uznáva samotná žiadateľka v doplňujúcom vyhlásení, tento druh finančných plnení nemožno považovať za príjmy, ktoré by niekomu umožňovali pokrývať náklady na živobytie.
            
         
               17
            
            
               Ďalej treba dodať, že náhrady výdavkov, ktoré v rámci súdnych konaní údajne vynaložila, sú svojou povahou nevyhnutne a prinajmenšom sčasti kompenzáciou výdavkov, ktoré musela ona alebo iná osoba najprv vynaložiť. Žiadateľka pritom nepredložila žiaden dokument umožňujúci zistiť, na základe čoho bola táto náhrada vyplatená alebo za akých podmienok boli tieto výdavky podľa nej vynaložené, a nespresnila ani spôsob, akým k ich vynaloženiu došlo. Keďže podľa jej tvrdení nepoberala žiadne príjmy, nemohla byť predtým schopná takéto výdavky vynaložiť.
            
         
               18
            
            
               Pokiaľ ide ďalej o tvrdenie uvedené v doplňujúcom vyhlásení, podľa ktorého žiadateľka nebola schopná predložiť daňové priznanie za príslušné obdobie z dôvodu súdnych výdavkov, ktoré údajne vynaložila a ktorých výpočet v uvedenom vyhlásení uvádza, toto tvrdenie na účely preskúmania prejednávanej žiadosti neobstojí. Vynaloženie takýchto výdavkov, proti ktorým bola v tomto prípade na vnútroštátnom súde údajne vznesená námietka, totiž nemôže odôvodniť to, že sa nevyhotovilo žiadne daňové priznanie, alebo v každom prípade a prinajmenšom nemôže odôvodniť to, že sa napriek výslovným pokynom formulára nepredložilo potvrdenie príslušného vnútroštátneho orgánu o jej aktuálnej ekonomickej situácii.
            
         
               19
            
            
               Nakoniec treba poznamenať, že žiadateľka nešpecifikovala, ako sa v tabuľke „príjmy“ výslovne vyžaduje, či poberá nejaké prídavky/podporu, denné diéty alebo dôchodok, ani to, aké by mohli byť príjmy jej prípadného manžela/manželky alebo druha/družky, alebo prípadne inej závislej osoby, ktorá s ňou v domácnosti obvykle býva.
            
         
               20
            
            
               Pre úplnosť treba uviesť, že zo spisu vo veci vyplýva, že takmer všetky dokumenty, ktoré žiadateľka vypracovala v rokoch 2017 a 2018, t. j. sprievodný list, prílohy 1 a 3 k tomuto listu, dokumenty uvedené v prílohách 3, 5 a 6 k žiadosti, ako aj dokumenty, ako sú listy alebo e‑maily pripojené v prílohách A, B, G a H ako podklady k zhrnutiu uvedenému v prílohe 1 k žiadosti, výslovne uvádzajú, a to v záhlaví niektorých z týchto dokumentov alebo v označení funkcie a kontaktných údajov podpisujúcej osoby, t. j. žiadateľky, že táto prinajmenšom od roku 2018 pôsobí na katedre „Fyzika a astronómia“ štátnej univerzity Rutgers v New Jersey (Spojené štáty americké), ktorej poštová adresa je 136 Frelinghuysen Roa, Piscataway, NJ 08854‑8019. Navyše kontaktné údaje, ktoré táto uvádza vo vyššie uvedenej prílohe G, obsahujú číslo na mobilný telefón v USA.
            
         
               21
            
            
               So zreteľom na toto doplňujúce zistenie, ktoré platí rovnako prinajmenšom pre rok 2018, sa možno vzhľadom na to, že žiadateľka neposkytla žiadne vysvetlenie, domnievať, že táto skutočne pravidelne pôsobí na štátnej univerzite Rutgers. V tejto súvislosti mala v každom prípade povinnosť špecifikovať materiálne a finančné podmienky, za ktorých túto činnosť vykonáva, a v súlade s pokynmi uvedenými vo formulári v oddiele „príjmy“ predložiť informácie a doklady o jej aktuálnych príjmoch za obdobie od 1. januára 2018, ktoré s výkonom tejto činnosti súviseli.
            
         
               22
            
            
               Z uvedených úvah vyplýva, že nie je možné identifikovať príjmy, ktoré žiadateľke počas príslušného obdobia umožnili pokrývať náklady na jej živobytie.
            
         
               23
            
            
               Na základe týchto skutočností sa musí vyvodiť záver, že žiadateľka z právneho hľadiska dostatočne nepreukázala, že z dôvodu jej ekonomickej situácie nie je schopná úplne alebo čiastočne znášať výdavky spojené s právnou pomocou a zastúpením v konaní na Všeobecnom súde.
            
         
               24
            
            
               Za týchto okolností, keďže podmienka stanovená v článku 146 ods. 1 rokovacieho poriadku nie je splnená, musí byť táto žiadosť o právnu pomoc zamietnutá, pričom nie je potrebné rozhodnúť o tom, či je navrhovaná žaloba zjavne neprípustná alebo zjavne bez akéhokoľvek právneho základu.
            
          
            
               Z týchto dôvodov
               PREDSEDNÍČKA PRVEJ KOMORY VŠEOBECNÉHO SÚDU
               nariadila:
            
          
               
                  
                     Žiadosť o právnu pomoc vo veci T‑630/18 AJ sa zamieta.
                  
               
             
               
                  
                     V Luxemburgu 23. mája 2019.
                     
                        
                           Tajomník
                           E. Coulon
                        
                        
                           Predsedníčka
                           I. Pelikánová
                        
                     
                  
               
            (
            *1
         )	Jazyk konania: nemčina.
      (
            1
         )	Dôverné údaje boli odstránené.